Abalwa Impi Yenkululeko Abahlamukele uMugabe Bafuna Kuxotshwe Umtshutshisi Omkhulu
Bafuna ukuthi osabembe isikhundla somtshutshi omkhulu welizwe axotshwe umsebenzi ngoba akumelanga abesewofisini leyo.
WASHINGTON — Abalwa impi yenkululeko abahlanu - uMnu. Douglas Mahiya, uFrancis Nhando, Victor Matematanda, Headman Moyo loHoyini Samuel Bhila – kade besemthethwandaba lamuhla bekhonona ngokuqhatshwa komele umtshutshisi welizwe, uMnu. Ray Goba, abathi akumelanga abesewofisini yomqondisi wabatshutshisi. Abahlanu laba, abetheswa icala lokuthethisa uMongameli Robert Mugabe, bathi uhulumende kwakungamelanga aqhatshe uGoba ngakho-ke akumelanga ababophisele ukuthi babhala ugwalo olujulileyo besithi kabasasekeli inhloko yelizwe esibhidlize umnotho weZimbabwe. Kulabanye njalo abamelwe nguNkosikazi Beatrice Mtetwa labanye bakhe abafuna uGoba akhitshwe esikhundleni besithi wake wagwetshelwa ukuvimba amacala kwele Namibia. Ukuze sihlaziye udaba lolu, iStudio 7 ixoxe legqwetha elibona ngamalungelo oluntu, uMnu. Job Sibanda, othe kukhanya engani abalwa impi yenkululeko bafuna axotshwe uGoba obambe isikhundla esasingesika Mnu. Johanes Tomana owaxotsha umsebenzi kuthiwa kalandeli izinqumo zomthethwandaba. “Umthetho uyamtshela lowo okumele amkhethe lapha sikhuluma ngomongameli welizwe. Umthetho ukubeka sobala ukuthi okhethwayo kumele abengumuntu onjani. Ngingazi ukuthi abalwa impi yenkululeko lapha bakhweze kuphi emthethwandaba kumbe bathi kalamaphepha afunakalayo loba ngokunye nje okunjengalokho esikesakuzwa okokuthi wagwetshelwa ukuvala amanye amacala eNamibia. “… Nxa kuyiyonaleyo ndaba yebo sibili kungenzakala ukuthi umuntu olecala kumbe owagwetshwa kwelinye ilizwe elinjenge Namibia ngiyakwazi ukuthi izisebenzi zikahulumende ezinengi akumelanga aqhatshwe nxa elamacala emazweni athize.” Uphinde wathi icala leli lizaqumbaqumba amagwetha nxa kuyikuthi uGoba engaxotshwa ngumthethwandaba njengoba sokuzamele kuhlolisiswe wonke amacala awahambisa emthethwandaba. “Engibona kungenzakala yikuthi kuyiwe edale lephalamende lapho okuzalungiswa khona umthetho ozalungisa konke okwenziwa ngesikhathi uGoba esesikhundleni.”